Аллаһ Тағала тағы былай дейді: « Әй мүміндер! Аллаһтан қорқыңдар және шыншылдармен бірге болыңдар » (әт - Тәубә сүресі, 119 - аят). Аллаһ елшісі (оған Аллаһтың игілігі мен сәлемі болсын) былай деген: «Жаман дос пен жақсы достың мысалы әтір сатушы мен от үрлеуші ұстаның мысалындай. Әтір сатушыға келер болсақ, не ол саған сыйлық жасайды, не сен одан бір нәрсе сатып аласын, не одан шыққан хош иісті сезесің. Ал от үрлеуші ұстаға келер болсақ, не ол сенің киіміңді күйдіреді, не одан шыққан сасық иісті сезесің». әл - Бухари 5534, Муслим 2628. Имам ән - Нәуәуи айтады: 'Бұл хадисте тақуа, лайықты адамдардың және жақсы мінез - құлық пен білім иелерінің арасында болудың артықшылығы айтылған. Сондай - ақ бұл хадисте бидғатшылар, ғайбатшылар, көргенсіздігімен танымал болған адамдар және сондай жағымсыз қасиетке ие жаман адамдардың арасында болудың тыйым салынғандығы айтылған!' Қараңыз: 'Шарх Сахих Муслим' 5/484. Аллаһ елшісі (оған Аллаһтың игілігі мен сәлемі болсын) былай деген: «Сенімен тек мүміннен басқа ешкім дос болмасын және тақуа адамнан басқа ешкім сенің тамағыңды жемесін!» Әбу Дәуд 4832, әт - Тирмизи 2395. Хадистің сенімділігін Ибн Хиббән, әл - Хәким, әз - Зәһәби, Ибн Муфлих және әл - Әлбәни растады. Имам әл - Хаттаби айтады: 'Бұл хадисте қонақжайлылыққа және шақыруға байланысты тамақ беру туралы айтылып жатыр, мұқтаждарға беретін тағам емес! Өйткені Аллаһ Тағала мүміндер туралы былай деді ғой: «Олар тамақты жақсы көре тұра міскінге, жетімге және тұтқынға жегізеді » (әл - Инсан сүресі, 7 - аят). Ал тұтқындар мүмін де емес, тақуа да емес, олар - кәпірлер екені белгілі. Осы хадисте тақуа емес, күнәһар адамдармен бірге болып, олармен бірге тамақтанудан сақ болу керек екені баяндалған, өйткені шын мәнінде, бірге тамақтану бір - бірін ұнату сезімін тудырады!' Қараңыз: 'Мә'алиму - Ссунән' 7/185. Қатада айтқан: 'Аллаһпен ант етейін, адамдар тек өзі сияқтылармен бірге болатынын көргенбіз! Сондықтан Аллаһтың ізгі құлдарының арасында болу үшін немесе солар сияқты болу үшін Аллаһтың ізгі құлдарымен араласыңдар'. Ибн Бәтта 2/480. Шейхул - Ислам Ибн Тәймия айтады: 'Аллаһ Тағалаға мойынсұнған адамдармен ғана дос болу ғана рұқсат етілген, әрі ол дәл Аллаһтың Өзі қалағандай болуы тиіс!' Қараңыз: 'Мәжму'ул - фәтәуә' 15/327. Имам Ибн 'Ақил «әл - Фунунда» былай деген еді: 'Аллаһ Тағала жас кезімде мені күнәлардан сақтады және менің махаббатымды тек білім мен білім иелерін ғана жақсы көретіндей етіп шектеді. Мен ешқашан ойын - сауық құратындармен араласқан емеспін және өзім сияқты білім ізденушілермен ғана дос болдым'. Қараңыз: «'Улюул - химмә » 356. Бұл ізгі адамдармен дос болудың жемісі, дәл осы себепті яғни ізгі, әрі білімге ие адамдармен дос болғандар кейіннен осы үмметтің ұлы имамдарына айналды! Осы жерде аса маңызды жайтты айта кету керек: ең алдымен досты діндарлығына қарап таңдау қажет, яғни оның ақидасы мен мәнһәжы қаншалықты дұрыс екеніне назар аудару керек. Өйткені қаншама мұсылмандар белгілі бір адамның жақсы мінез - құлқына алданып, тура жолдан ауытқып кетті! Яхъя ибн Мә'ин айтқан: 'Бір күні мен 'Абдур - Раззақтың аузынан шиалар айтатын бір сөзді естіп қалып: 'Сенің хадистерді жеткізген ұстаздарыңның барлығы сенімге лайықты еді әрі олар әһлю - Суннадан болды: Мә'мәр, Мәлик, Ибн Журайж, әс - Сәури, әл - Әуза'и. Енді осы мәзһабты кімнен алдың?' - деп сұрадым. Сонда ол: 'Бірде бізге Жә'фәр ибн Сулеймән келген болатын, мен оны лайықты әрі жақсы мінез - құлықты екенін көрдім. Осыны содан алдым ', - деді'. Қараңыз: 'әт - Тахзиб' 611.